## Odluka Ustavnog suda Republike Hrvatske broj:U-IIIA-2719/2005 od 20. listopada 2005.

### NN 133/2005 (9.11.2005.), Odluka Ustavnog suda Republike Hrvatske broj:U-IIIA-2719/2005 od 20. listopada 2005.

# USTAVNI SUD REPUBLIKE HRVATSKE

**2485**

Ustavni sud Republike Hrvatske, u Prvom vijeću
za odlučivanje o ustavnim tužbama, u sastavu sudac Željko Potočnjak,
predsjednik Vijeća, te suci Ivan Matija, Agata Račan, Smiljko
Sokol, Nevenka Šernhorst i
Milan Vuković, članovi Vijeća, odlučujući o ustavnoj
tužbi M. O. i M. O., oboje iz S. B. i Š. Š. iz S., koje zastupaju V. J. i G.
M., odvjetnici iz S. B., na sjednici održanoj 20. listopada 2005. godine,
jednoglasno je donio

## ODLUKU

I. Ustavna tužba se usvaja.

II. Općinski sud u Slavonskom Brodu dužan je
donijeti odluku u predmetu koji se vodi pred tim sudom pod poslovnim brojem:
P-991/00 u najkraćem mogućem roku, ali ne duljem od šest (6) mjeseci,
računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), podnositeljima ustavne tužbe određuje se
primjerena naknada zbog povrede ustavnog prava iz članka 29. stavka 1. Ustava
Republike Hrvatske (»Narodne novine«, broj 41/01.), i to:

– M. O. iz S. B., u iznosu od 5.200,00 kn,

– M. O. iz S. B., u iznosu od 5.200,00 kn i

– Š. Š. iz S., u iznosu od 5.200,00 kn.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca, od dana podnošenja
zahtjeva podnositeljice Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim novinama«.

```
Obrazloženje
```

```

```

1. Na temelju članka 63. Ustavnog zakona o
Ustavnom sudu Republike Hrvatske (»Narodne novine«, broj 99/99., 29/02. i
49/02. – pročišćeni tekst, u daljnjem tekstu: Ustavni zakon) podnositelji su
16. lipnja 2005. godine podnijeli ustavnu tužbu smatrajući da im je nerazumno
dugim trajanjem parničnog postupka koji se vodi pred Općinskim sudom u
Slavonskom Brodu pod brojem: P-991/00 povrijeđeno ustavno pravo na suđenje u
razumnom roku.

ČINJENICE VAŽNE ZA
USTAVNOSUDSKI POSTUPAK

2. Ustavni sud je u postupku pokrenutom ustavnom
tužbom primjenom članka 63. Ustavnog zakona, na temelju navoda ustavne tužbe,
očitovanja Općinskog suda u Slavonskom Brodu od 12. rujna 2005. godine te uvida
u presliku spisa Općinskog suda u Slavonskom Brodu, broj: P-991/00 utvrdio
sljedeće činjenice koje su pravno relevantne za odlučivanje o povredi ustavnog
prava podnositelja, zajamčenog člankom 29. stavkom 1. Ustava.

3. srpnja 2000. godine podnositelji su Općinskom
sudu u Slavonskom Brodu podnijeli tužbu protiv P. O., radi utvrđivanja prava na
nasljedstvo.

Podneskom od 1. prosinca 2000. godine tuženik se
očitovao na tužbene navode.

Podneskom od 5. srpnja 2001. godine podnositelji
su se očitovali na navode tuženikovog podneska od 1. prosinca 2000. godine.

Podneskom od 14. veljače 2002. godine
podnositelji su požurili zakazivanje ročišta.

Podneskom od 6. lipnja 2005. godine tuženik je
požurio zakazivanje ročišta.

Ročište je održano 15. rujna 2005. godine.

PRAVO VAŽNO ZA
USTAVNOSUDSKI POSTUPAK

3. Za odlučivanje Ustavnog suda o razumnoj
duljini sudskog postupka mjerodavne su odredbe članka 29. stavka 1. Ustava
Republike Hrvatske i članka 63. Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Podnositelji su 3. srpnja 2000. godine podnijeli
tužbu Općinskom sudu u Slavonskom Brodu protiv P. O. radi utvrđivanja prava na
nasljedstvo.

Ustavna tužba podnijeta je 16. lipnja 2005.
godine, a do toga dana postupak nije pravomoćno okončan, pa Ustavni sud utvrđuje
da je do dana podnošenja ustavne tužbe postupak trajao ukupno četiri (4)
godine, jedanaest (11) mjeseci i trinaest (13) dana.

4.2. POSTUPANJE
NADLEŽNOG SUDA

Ustavni sud je utvrdio da u razmatranom, pravno
relevantnom razdoblju, Općinski sud u Slavonskom Brodu nije poduzeo niti jednu
radnju koja je relevantna za meritorno odlučivanje o pravima i obvezama
stranaka u tom sudskom postupku.

4.3. PONAŠANJE
PODNOSITELJA USTAVNE TUŽBE(TUŽITELJA U PARNIČNOM POSTUPKU)

Podnositelji ustavne tužbe kao tužitelji u
parničnom postupku svojim postupanjem prema ocjeni Ustavnog suda nisu
pridonijeli duljini postupka.

4.4. SLOŽENOST SUDSKOG
PREDMETA

Ustavni sud utvrđuje da iz dosadašnjeg tijeka
postupka ne proizlazi da se radi o složenom predmetu.

OCJENA USTAVNOG SUDA

5. Ustavni sud utvrđuje da je do podnošenja
ustavne tužbe postupak u predmetu podnositelja protiv tuženoga P. O., radi
utvrđivanja prava na nasljedstvo trajao preko četiri godine i jedanaest
mjeseci. Imajući u vidu ukupno trajanje postupka, činjenicu da sud nije održao
niti jedno ročište te okolnost da se postupak i nadalje vodi pred sudom prvog
stupnja, Ustavni sud nalazi da je povrijeđeno pravo podnositelja na suđenje u
razumnom roku, zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. stavka 2.
Ustavnog zakona, odlučeno kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Slavonskom Brodu
dužan je dostaviti Ustavnom sudu pisanu obavijest o datumima donošenja i
otpreme odluke najkasnije osam (8) dana od dana njene otpreme, a najkasnije
osam (8) dana od isteka roka određenog u točki II. izreke ove odluke. Ovaj
nalog temelji se na članku 31. stavcima 4. i 5. Ustavnog zakona.

Broj: U-IIIA-2719/2005

Zagreb, 20. listopada 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Željko Potočnjak**, v. r.

Odluka, NN 133/2005-2485